*Kitos reikšmės – Šv. arkangelo Mykolo bažnyčia.*
Koordinatės: 56°09′57″š. pl. 21°34′21″r. ilg.﻿ / ﻿56.1657°š. pl. 21.5725°r. ilg.﻿ / 56.1657; 21.5725

|  Mosėdžio šv. arkangelo Mykolo bažnyčia |
| --- |
|  |
| **Vyskupija** | Telšių |
| **Dekanatas** | Skuodo |
| **Savivaldybė** | Skuodo rajonas |
| **Gyvenvietė** | Mosėdis |
| **Adresas** | Muziejaus g. 2 |
| **Statybinė medžiaga** | tinkuotas mūras |
| **Pastatyta** | 1783 m. |
| **Stilius** | vėlyvasis barokas |

**Mosėdžio šv. arkangelo Mykolo bažnyčia** – bažnyčia, stovinti Mosėdžio miestelyje, 700 m į rytus nuo Skuodo–Salantų kelio, Bartuvos dešiniajame krante. Vėlyvojo baroko stiliaus. Tai seniausia Skuodo rajono savivaldybėje esanti bažnyčia. Parapija aptarnauja  Šatraminių Švč. Mergelės Marijos Gimimo, Erslos šv. Aloyzo ir Mosėdžio šv. Roko koplyčias.

Istorija
--------

Mosėdis 1421–1842 m. buvo Žemaičių vyskupų valda. Mosėdžio bažnyčia minima 1544 m. 1629 m. įsteigta, 1804 m. atkurta parapinė mokykla.

1773–1783 m. pastatyta nauja mūrinė bažnyčia. Jai 1811 m. pristatytas medinis, 1844 m. – mūriniai bokštai. 1845 m. kapinėse sumūryta koplyčia. 1850 m. bažnyčią konsekravo Žemaičių vyskupas Motiejus Valančius. 1895–1898 m. Mosėdyje kunigavo Juozas Tumas-Vaižgantas. 1910–1914 m. veikė Lietuvių katalikų blaivybės draugijos skyrius. Žemaičių vyskupijos ordinaro mosėdiškio vyskupo Pranciškaus Karevičiaus (1861–1945) vardu 1936 m. pavadinta pradžios mokykla, kurią jis pats pašventino.

Architektūra
------------

Centrinis bažnyčios altorius
Bažnyčia vėlyvojo baroko stiliaus, kryžminio plano, dvibokštė, bazilikinė, trijų navų. Plačią centrinę navą kerta transeptas, kurio sparnai neišsikiša, bet viduje sukuria kryžminio plano iliuziją. Šonines navas dengia buriniai skliautai, navą ir transeptą – lentų lubos. Bažnyčioje yra 7 altoriai. Didysis altorius klasicistinių formų, dviejų tarpsnių (tęsiasi iki lubų). Tokio pat aukščio, panašių formų ir priekiniai transepto altoriai. Šoniniai transepto altoriai kuklesni.

Dviejų tarpsnių fasadą skaido didžiojo orderio kolonos. Šiek tiek įgilinta vidurinė dalis užsibaigia lankstaus ir lakoniško kontūro frontonu, kurį puošia voliutos ir suporinti piliastrai. Barokinį siluetą bažnyčiai teikia liekni ir su pastato tūriu harmoningai derantys bokštai.

Šventoriaus tvora aukšta, akmenų mūro, su tinkuoto mūro vartais, kuriuose stovi bažnyčios globėjo šv. arkangelo Mykolo skulptūrinė grupė sukurta Jono Pušinsko. Palei tvorą šventoriuje įrengtos degtų plytų mūro koplytėlės su Kalvarijos kalnų stočių skulptūriniais paveikslais. Šalia bažnyčios yra klebonija.

Šaltiniai
---------

1. ↑  MUKIENĖ, Danutė. Mosėdžio šv. Mykolo arkangelo bažnyčia, Žemaičių žemė, 2005, Nr. 2 Archyvuota kopija 2016-04-20 iš Wayback Machine projekto.
2. ↑  Mosėdžio Šv. arkangelo Mykolo parapija *telsiuvyskupija.lt*
3. ↑  Mosėdžio Šv. arkangelo Mykolo parapija *skuodoparapija.lt*
4. ↑  Mosėdžio bažnyčia Archyvuota kopija 2018-04-05 iš Wayback Machine projekto.
5. ↑  MUKIENĖ, Danutė. Mosėdžio šv. Mykolo arkangelo bažnyčia, Žemaičių žemė, 2005, Nr. 2 Archyvuota kopija 2016-04-20 iš Wayback Machine projekto.
6. ↑  MUKIENĖ, Danutė. Mosėdžio šv. Mykolo arkangelo bažnyčia, Žemaičių žemė, 2005, Nr. 2 Archyvuota kopija 2016-04-20 iš Wayback Machine projekto.
7. ↑  Mosėdžio bažnyčia Archyvuota kopija 2018-04-05 iš Wayback Machine projekto.

Nuorodos
--------

* Bažnyčios vargonai Archyvuota kopija 2009-12-05 iš Wayback Machine projekto.
* Mosėdžio šv. arkangelo Mykolo bažnyčia
* „Šv. arkangelo Mykolo bažnyčia". Lietuvos Respublikos kultūros vertybių registras. Nuoroda tikrinta 2018-02-05.